|  |  |
| --- | --- |
|  |  |
| **Република** Србија  **МИНИСТАРСТВО ЗА ЉУДСКА**  **И МАЊИНСКА ПРАВА И ДРУШТВЕНИ ДИЈАЛОГ** | **Република Србија**  **МИНИСТАРСТВО**  **ЗАШТИТЕ ЖИВОТНЕ СРЕДИНЕ** |
|  |  |

На основу члана 12. Закона о министарствима („Сл. гласник РС“, број 128/20 и 116/22) и на основу Закључка о усвајању Смерница за укључивање организација цивилног друштва у радне групе за израду предлога докумената јавних политика и нацрта, односно предлога прописа („Сл. гласник РС“, бр. 8/20 и 107/21)

Министарство за људска и мањинска права и друштвени дијалог у сарадњи са Министарством заштите животне средине упућује

**Ј А В Н И П О З И В**

**организацијама цивилног друштва за чланство у Радној групи за израду**

**Стратегије заштите животне средине са Акционим планом**

**I ПРЕДМЕТ ЈАВНОГ ПОЗИВА**

Зелена агенда за Западни Балкан је стратегија регионалног развоја која има за циљ да одговори на изазове климатских промена и зелене транзиције и да помогне земљама Западног Балкана да ускладе прописе о животној средини са европским стандардима и нормама. Зелена агенда за Западни Балкан је утемељена на Европском зеленом договору и повезаном Економско-инвестиционом плану за Западни Балкан.

Зелена агенда има пет приоритетних области:

1. Декарбонизација, енергетска ефикасност и смањење индустријских емисија

2. Циркуларна економија за ресурсну ефикасност и индустријску симбиозу

3. Заштита и инвестирање у биодиверзитет и екосистеме

4. Смањење загађења животне средине са фокусом на квалитет ваздуха

5. Одрживи прехрамбени системи и рурални развој.

Министарство заштите животне средине је започело израду Стратегије заштите животне средине са Акционим планом (у даљем тексту: Стратегија) уз финансијску подршку ЕУ и Владе Швајцарске у оквиру ИПА пројекта „ЕУ за Зелену агенду у Србији“. Циљ пројекта је допринос декарбонизацији привреде и постизању циљева Споразума из Париза, смањењу загађења животне средине (ваздуха, земљишта и воде) и подршка усклађивању стратешког и законодавног оквира Србије са правним тековинама ЕУ. Пројекат спроводи Програм Уједињених нација за развој (УНДП), у сарадњи са Шведском агенцијом за међународни развој и сарадњу (СИДА) и Европском инвестиционом банком (ЕИБ).

Израда Стратегијеједан је од кључних докумената за спровођење Зелене агенде. Стратегија ће бити израђена у складу са Законом о планском систему Републике Србије (,,Сл. гласник РС“, брoj 30/2018).

Једно од кључних питања за успешну Стратегију је изградња разумевања, консензуса и власништва међу различитим заинтересованим странама. Министарство заштите животне средине жели да обезбеди платформу за шире учешће заинтересованих страна и на тај начин унесе пуну објективност и транспарентност у процес израде Стратегије.

У том циљу, планирано jе формирање **Радне групе** која ће бити сачињена од представника органа јавне управе, привреде, стручне и научне заједнице, представника цивилног друштва и других заинтересованих страна. Главни задатак чланова Радне групе је активно учешће у припреми документа јавне политике у свим фазама израде нацрта документа.

**II ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ**

1. Циљ овог јавног позива је да се кроз јаван и транспарентан процес изврши избор до пет **(5)** организација цивилног друштва чији ће представници учествовати у Радној групи за израду Стратегије заштите животне средине са Акционим планом.

2. Јавни позив намењен је организацијама цивилног друштва које делују **у области заштите животне средине,** нарочито у области Зелене агенде.

3. **Право учешћа** на Јавном позиву имају организације цивилног друштва, основане и регистроване сагласно позитивним прописима Републике Србије које делују у области утврђених овим јавним позивом.

**III КРИТЕРИЈУМИ**

Оргaнизaциjе цивилнoг друштвa које се кандидују морају испуњавати следеће критеријуме:

* 1. да су **уписaне у рeгистaр нajмaњe 5 (пет) година** прe oбjaвљивaњa oвoг jaвнoг пoзивa;
  2. да **актом о оснивању или статутом имају утврђене циљеве** у области наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ)[[1]](#footnote-1);
  3. да поседују **пројектно искуство и експертизу** у области наведеним у тачки II јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ);
  4. да представник кога организација предлаже за кандидата за чланство у радној групи за израду Стратегије **није функционер или државни службеник**;
  5. *пожељно* је да поседују **претходно искуство у раду радних група и других радних и саветодавних тела** које формирају органи државне и покрајинске управе и локалне самоуправе.**[[2]](#footnote-2)**
  6. *пожељно* је да поседују **искуство у сарадњи са организацијама цивилног друштва кроз активна чланства у мрежама или другим асоцијацијама организација цивилног друштва**;
  7. *пожељно* је да поседују **релевантно искуство за укључивање различитих циљних група (а посебно осетљивих група)** у процесе доношења одлука.

**IV ДОКУМЕНТАЦИЈА КОЈА СЕ ДОСТАВЉА**

Oрганизације цивилног друштва дужне су да доставе **следеће доказе на српском језику:**

* **попуњен Пријавни формулар** (*Анекс 1 – Пријавни формулар*)
* **попуњен образац о реализованим пројектима** у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последњих 5 (пет) година** (*Анекс 2 – Образац о реализованим пројектима)*; и
* **попуњен образац о** **публикацијама** (анализе, истраживања и сл.)које је организација објавила у областима наведеним у тачки II Јавног позива (ЦИЉ, ОБЛАСТИ И ПРАВО УЧЕШЋА НА ЈАВНОМ ПОЗИВУ), **у последњих 5 (пет) година** (*Анекс 3 – Образац о објављеним публикацијама*);
* **Изјаву о одсуству сукоба интереса** да представник кога организација предлаже за кандидата за чланство у радној групи за израду Стратегије није функционер или државни службеник у органу државне управе, служби Владе или јавној агенцији, односно функционер или службеник у органу аутономне покрајине или јединице локалне самоуправе, потписану од стране предложеног члана и заменика члана (*Анекс 4 – Изјава о одсуству сукоба интереса*);
* *пожељно* је доставити **доказ о чланству у мрежи или другој асоцијацији организација цивилног друштва** (*доставити рефенренцу која документује чланств односно уговор, меморандум о сарадњи, потврду мреже или друге асоцијације и сл.);*
* *пожељно* је доставити **податке о искуству у раду радних група и других радних и саветодавних тела** које формирају органи јавне управе, **у последњих 5 (пет) година** (*списак радних/саветодавних тела у којима је организација учествовала, орган који је основао и година оснивања.*).

**Неће се разматрати:** непотпуне пријаве (пријаве које не садрже сву потребну документацију); неблаговремене пријаве (пријаве које не пристугну у предвиђеном року); пријаве поднете супротно одредбама датим у условима учешћа на Јавном конкурсу; пријаве које садрже друге недостатке због којих није могуће вредновање према задатим критеријумима.

**V РОК И НАЧИН ПОДНОШЕЊА ПРИЈАВЕ**

**Рoк зa пoднoшeњe траје од 28. 11. до 13. 12. 2022. године.**

Заинтересоване организације цивилног друштва дужне су да своје пријаве заједно са припадајућом документацијом из тачке IV Јавног позива (ДОКУМЕНТАЦИЈА КОЈА СЕ ДОСТАВЉА) у назначеном року доставе **искључиво** **електронским путем на имејл адресу** [**sek.scd@minljmpdd.gov.rs**](mailto:sek.scd@minljmpdd.gov.rs)сa нaпoмeнoм: ,,Чланство у Радној групи за израду Стратегије заштите животне средине са Акционим планом“.

**VI ПОСТУПАК ИЗБОРА**

За потребе припреме и спровођења поступка избора, као и самог Јавног позива, формирана је Комисија за избор организација цивилног друштва за чланство у Радној групи за израду Стратегије заштите животне средине са Акционим планом, која је састављена од представника Министарства за људска и мањинска права и друштвени дијалог и Министарства заштите животне средине.

Формирана Комисија дужна је да најкасније у року **од 30 радних дана** од дана истека рока за подношење пријава донесе Предлог представника цивилног друштва за чланство у Радној групи за израду Стратегије заштите животне средине са Акционим планом (у даљем тексту: Предлог).

Предлог, као и сам Јавни позив, биће објављен на званичним интернет страницама Министарства за људска и мањинска права и друштвени дијалог [www.minljmpdd.gov.rs](http://www.minljmpdd.gov.rs) и Министарства заштите животне средине [www.ekologija.gov.rs](http://www.ekologija.gov.rs) и достављен подносиоцима пријава на Јавни позив електронским путем.

Евентуална питања око поступка подношења пријава могу се упутити Министарству за људска и мањинска права и друштвени дијалог, на е-mail адресу [sek.scd@minljmpdd.gov.rs](mailto:sek.scd@minljmpdd.gov.rs) или телефоном на 011/313-09-72.

**VI ДОДАТНЕ ИНФОРМАЦИЈЕ**

1. Министарство заштите животне средине и Министарствo за људска и мањинска права и друштвени дијалог нису у могућности да изабраним представницима организација цивилног друштва обезбеде накнаду за рад нити да сносе трошкове њиховог доласка и одласка са састанака.
2. Потребни обрасци, као и додатне информације за њихово попуњавање налазе се у оквиру следећих докумената:
3. Анекс 1 – Пријавни формулар
4. Анекс 2 – Образац о реализованим пројектима
5. Анекс 3 – Образац о објављеним публикацијама и
6. Анекс 4 – Изјава о одсуству сукоба интереса.

1. Испуњеност критеријума 1. и 2. дефинисаних тачком III Јавног позива (КРИТЕРИЈУМИ) провериће Комисија увидом у регистре које води Агенција за привредне регистре. [↑](#footnote-ref-1)
2. Критеријуми 5., 6. и 7. означени као „пожељно“ нису елиминационог карактера, већ ће се додатно вредновати у процесу селекције. [↑](#footnote-ref-2)